จอห์น ดีแลน

จอห์น ดีแลน (15 สิงหาคม พ.ศ. 2521 – 1 ธันวาคม พ.ศ. 2538) ชื่อเล่น จอห์น (ชื่อเต็ม: จอห์น ดีแลน โพสเตอร์เวท) เป็นอดีตนักแสดงและนายแบบลูกครึ่งไทย-อังกฤษ มีชื่อเสียงในระยะหนึ่งจากการแสดงภาพยนตร์ อาทิ "สติแตกสุดขั้วโลก", "กู๊ดบายซัมเมอร์ เอ้อเหอเทอมเดียว" เป็นต้น
ประวัติ.
จอห์น ดีแลน หรือชื่อเต็มว่า จอห์น ดีแลน โพสเตอร์เวท เป็นนายแบบและนักแสดงลูกครึ่งไทย-อังกฤษ เกิดเมื่อวันอังคารที่ 15 สิงหาคม พ.ศ. 2521 ที่กรุงเทพมหานคร แต่มาโตที่ อำเภอบางละมุง จังหวัดชลบุรี จบการศึกษาระดับชั้นมัธยมศึกษาตอนต้นที่โรงเรียนอักษรศึกษา และกำลังสอบเทียบระดับชั้นมัธยมศึกษาตอนปลายจากกรมการศึกษานอกระบบ
จอห์นเข้าสู่วงการบันเทิงจากการชักนำของพจน์ อานนท์ โดยพจน์พบจอห์นที่สยาม ขณะเดินทางมาประกวดเต้น จากการผลักดันของพจน์ ทำให้จอห์นเริ่มเป็นที่รู้จักจากการถ่ายแบบลงนิตยสารต่าง ๆ มีผลงานสร้างชื่อตัวแรกจากภาพยนตร์โฆษณา ฟิล์มยี่ห้อฟูจิ ต่อมามีงานทั้งถ่ายแบบแฟชั่น มิวสิกวิดีโอ พิธีกรรับเชิญ ภาพยนตร์ และละครโทรทัศน์ 
ผลงานภาพยนตร์สร้างชื่อคือสติแตกสุดขั้วโลก (พ.ศ. 2538) และกู๊ดบายซัมเมอร์ เอ้อเหอเทอมเดียว (พ.ศ. 2539) ซึ่งเป็นภาพยนตร์ของค่ายไฟว์สตาร์ โปรดักชั่น จอห์นได้รับกระแสความนิยมถึงขีดสุดกับผลงานการแสดงละครเรื่องแรกคือเรื่อง เมื่อหมอกสลาย (ช่อง 7) แสดงคู่กับ สโรชา วาทิตตพันธ์ ซึ่งละครเรื่องนี้ได้ถ่ายทำไปพร้อมกับการออกอากาศ แต่หลังจากการออกอากาศได้เพียงครึ่งเรื่อง จอห์นก็ประสบอุบัติเหตุเสียชีวิต จึงได้แอนดริว เกร้กสัน ซึ่งเป็นที่เพื่อนสนิทกับจอห์นในเวลานั้น มาแสดงแทน
การเสียชีวิต.
ซึ่งในขณะนั้น จอห์นเป็นนักแสดงดาวรุ่งพุ่งแรงที่น่าจับตามองและกำลังโด่งดังถึงขีดสุดเป็นขวัญใจวัยรุ่นในยุคนั้น เขาได้ประสบอุบัติเหตุเสียชีวิตทันที เมื่อวันศุกร์ที่ 1 ธันวาคม พ.ศ. 2538 จากการถูกไฟคลอกหลังเกิดอุบัติเหตุรถยนต์พลิกคว่ำบน ถนนสุขุมวิท ตำบลทุ่งสุขลา อำเภอศรีราชา จังหวัดชลบุรี ในขณะ
ที่เขาเดินทางกลับบ้านที่ชลบุรีพร้อมกับผู้จัดการส่วนตัวซึ่งมีฐานะเป็นอา ซึ่งเขานั้นเสียชีวิตในอายุเพียง 17 ปีเท่านั้น โดยเหตุการณ์นี้สร้างความโศกเศร้าเสียใจต่อครอบครัวและแฟนคลับในวงการบันเทิงเป็นอย่างมาก
แต่จากแหล่งข่าวบางแหล่งให้ข้อมูลว่า จอห์น ดีแลนไม่ได้ประสบอุบัติเหตุขณะเดินทางกลับบ้านที่ชลบุรี แต่เขาประสบอุบัติเหตุขณะกำลังมุ่งหน้าเข้ากรุงเทพฯ และผู้จัดการที่เสียชีวิตด้วยก็ไม่ได้เป็นอาแต่อย่างใด คุณพ่อเจฟฟรี่ (พ่อของจอห์น) เคยบอกว่าไม่เคยรู้จักกันกับคุณสัมคัญศ์ สังขวณิช ผู้เสียชีวิตกับจอห์น ดีแลน
เหตุการณ์นาทีขณะเกิดอุบัติเหตุสยอง.
อุบัติเหตุสยอง.
อุบัติเหตุทางรถยนต์ที่คร่าชีวิตดาราชาย เกิดขึ้นโดยที่ไม่มีใครคาดฝันมาก่อนโดยเมื่อเวลา 21.20 น. วันที่ 1 ธันวาคม พ.ศ. 2538 ร.ต.อ.วงศ์ษา จุลวานิช ร้อยเวร ส.ทล.2 กก.3 ชลบุรี ได้รับแจ้งว่ามีอุบัติเหตุรถยนต์พลิกคว่ำ และเกิดเพลิงลุกไหม้อย่างรวดเร็ว ตรงบริเวณหน้าธนาคารไทยพาณิชย์ สาขาแหลมฉบัง ถนนสุขุมวิท กม.127-128 หมู่ 6 ต.ทุ่งสุขลา อ.ศรีราชา จ.ชลบุรี ภายหลังได้รับแจ้งแล้วจึงรีบรุดไปยังที่เกิดเหตุพบรถเก๋งยี่ห้อปอร์เช่สีเทา หมายเลขทะเบียน ฮ-7387 กทม. จอดขวางอยู่กลางถนนขาออกไปตามเส้นทางพัทยา มีแสงเพลิงลุกไหม้ทั่วทั้งคัน สภาพรถพังยับจนต้องช่วยกันฉีดน้ำดับเพลิงอยู่เป็นเวลานานกว่าจะสงบ
เมื่อเพลิงสงบราบคาบแล้ว ตำรวจจึงเข้าตรวจสอบพบศพชายสองคนถูกไฟคลอกจนร่างกายดำเป็นตอตะโกอยู่ด้านหน้ารถ ตรวจพบหลักฐานระบุในสมุดบัญชีเงินฝากธนาคารทหารไทย สาขาพระราม 4 มีเงินฝากจำนวนถึง 10 ล้านบาทและสมุดเงินฝากของธนาคารกรุงเทพ จำกัด ไม่ทราบสาขา มีเงินฝากจำนวน 4 หมื่นบาท ปรากฏชื่อเจ้าของคือ นายสัมคัญศ์ สังขวณิช กรรมการผู้จัดการบริษัท เซนเตอร์ไนน์ ตั้งอยู่ในซอย ศูนย์วิจัย ถนนเพชรบุรีตัดใหม่
ส่วนอีกศพหนึ่งนั่งอยู่ตรงด้านหน้าคนขับเป็นชาย สวมเสื้อยืด นุ่งกางเกงยีนส์ ทราบชื่อในเวลาต่อมาว่า นายจอห์น ดีแลน โพสเตอร์เวท ดาราวัยรุ่นและนายแบบชื่อดังในวงการบันเทิงเมืองไทย ซึ่งกำลังแสดงนำในละครเรื่อง "เมื่อหมอกสลาย" ที่กำลังมาแรงในทีวี 7 สี นอกจากนี้ยังพบภาพถ่ายดาราอีกหลายคนถูกไฟไหม้ไปบางส่วน จึงเก็บเอกสารทั้งหมดไว้เป็นหลักฐานในเบื้องต้น และได้มอบศพให้หน่วยกู้ภัยจัดการส่งไปไว้ที่โรงพยาบาลสมเด็จ ณ ศรีราชา เพื่อชันสูตรโดยละเอียดอีกครั้ง และเก็บไว้รอติดต่อญาติมารับไปบำเพ็ญกุศลตามประเพณีต่อไป 
จากการสอบสวนได้ความว่า รถยนต์ปอร์เช่คันดังกล่าวผู้ทำหน้าที่คนขับรถวิ่งมาจากพัทยาเพื่อมุ่งหน้าเข้ากรุงเทพ ครั้นเมื่อถึงหลักกิโลเมตรดังกล่าว ยางหลังเกิดระเบิดเสียงดังสนั่น เป็นเหตุให้รถยนต์ที่วิ่งมาด้วยความเร็วเสียหลักวิ่งข้ามเลนกลางพลิกคว่ำหลายตลบและเกิดเพลิงไหม้อย่างรุนแรง โดยคนทั้งสองมีสายรัดนิรภัยรัดตัวอยู่ กลายเป็นเหตุให้เสียชีวิตเพราะไฟลุกท่วมดังกล่าว